钦定古今图书集成/理学汇编/文学典/第024卷 > 陈寿
## 钦定古今图书集成/理学汇编/文学典/第024卷 > 陈寿

按《晋书》本传：“寿字承祚，巴西安汉人也。少好学，师事
同郡谯周，仕蜀为观阁令史。宦人黄皓专弄威权，大
臣皆曲意附之，寿独不为之屈，由是屡被谴黜。遭父
丧，有疾，使婢丸药，客往见之，乡党以为贬议。及蜀平，
坐是沉滞者累年。司空张华爱其才，以寿虽不远嫌，
原情不至贬废。举为孝廉，除佐著作郎，出补阳平令。”
撰《蜀相诸葛亮集》，奏之。除著作郎，领本郡中正。撰《魏
吴蜀三国志》凡六十五篇。时人称其善叙事，有良史
之才。夏侯湛时著《魏书》，见寿所作，便坏己书而罢。张
华深善之，谓寿曰：“当以《晋书》相付耳。”其为时所重如
此。或云：丁仪、丁廙有盛名于魏，寿谓其子曰：“可觅千
斛米见与，当为尊公作佳传。”丁不与之，竟不为立传。
寿父为马谡参军，谡为诸葛亮所诛，寿父亦坐被髡。
诸葛瞻又轻寿，寿为亮立《传》，谓亮将略非长，无应敌
之才，言瞻惟工书，名过其实，议者以此少之。张华将
举寿为中书郎，荀勗忌华而疾寿，遂讽吏部迁寿为
长广太守，辞母老不就。杜预将之镇，复荐之于帝，宜
补黄散，由是授御史治书。以母忧去职。母遗言令葬
洛阳，寿遵其志。又坐不以母归葬，竟被贬议。初，谯周
尝谓寿曰：“卿必以才学成名，当被损折，亦非不幸也。
宜深慎之。”寿至此再致废辱，皆如周言。后数岁，起为
太子中庶子，未拜，元康七年病卒，时年六十五。梁州
大中正、尚书郎范𫖳等上表曰：“昔汉武帝诏曰：‘司马
相如病甚，可遣悉取其书’。使者得其遗书，言封禅事，
天子异焉。臣等按故治书侍御史陈寿作《三国志》，辞
多劝诫，明乎得失，有益风化。虽文艳不若相如，而质
直过之，愿垂采录。”于是诏下河南尹、洛阳令，就家写
其书。寿又撰《古国志》五十篇、《益都耆旧传》十篇，馀文
章传于世。